lydisk
Lydisk er et uddødt anatolisk sprog, der blev talt i kongeriget Lydien i oldtiden. Sproget kendes fra omkring 120 indskrifter fra 700- til 200-tallet f.v.t. og er skrevet med et græsklignende alfabet.
Alle lydiske indskifter pånær en håndfuld er fundet i og omkring hovedstaden Sardes. De fleste af dem består kun af få ord eller navne; det gælder bl.a. legender på nogle af verdens tidligste mønter. Omkring 30 af de lydiske indskrifter indeholder egentlig tekst. Især en tosproget lydisk-aramæisk gravindskrift har bidraget til forskningen, men væsentlige dele af den samlede overlevering er endnu ikke tydet.
Det lydiske sprogs nøjagtige slægtskabsmæssige indplacering inden for den anatoliske sproggren er omdiskuteret. Der hersker dog generel enighed om, at det er tættere beslægtet med luvisk og lykisk end med hittitisk.